Document ID: 32014R0446

UREDBA KOMISIJE (EU) št. 446/2014
z dne 2. maja 2014
o spremembi Uredbe (ES) št. 295/2008 Evropskega parlamenta in Sveta o strukturni statistiki podjetij ter uredb Komisije (ES) št. 251/2009 in (EU) št. 275/2010, glede serije podatkov, ki jih je treba zbirati, in meril za ocenjevanje kakovosti strukturne statistike podjetij
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 295/2008 Evropskega parlamenta in Sveta z dne 11. marca 2008 o strukturni statistiki podjetij (1) in zlasti člena 11(2)(a), (b), (d), (e) in (j) Uredbe,
ob upoštevanju naslednjega:
(1)
Uredba (ES) št. 295/2008 Evropskega parlamenta in Sveta je vzpostavila skupni okvir za zbiranje, pošiljanje in ocenjevanje evropskih statističnih podatkov o strukturi, dejavnosti, konkurenčnosti ter rezultatih podjetij v Uniji.
(2)
Uredba Komisije (ES) št. 251/2009 (2) je določila pogostost zbiranja večletne strukturne statistike podjetij in razčlenitev rezultatov za proizvodnjo strukturne statistike podjetij, da se pripravijo podatki, primerljivi in usklajeni med državami članicami.
(3)
Uredba Komisije (EU) št. 275/2010 (3) je določila merila za ocenjevanje kakovosti in vsebino poročil o kakovosti, ki jih morajo predložiti države članice.
(4)
Treba je posodobiti seznam karakteristik z navedbo serije podatkov o demografiji podjetij z vsaj enim zaposlenim, da bi se odzvali na potrebo po povečanju mednarodne primerljivosti rezultatov, zlasti za statistiko podjetništva. Treba bi bilo določiti tudi prvo referenčno leto, pogostost in razčlenitev rezultatov za te karakteristike. Prilogo IX k Uredbi (ES) št. 295/2008 in Prilogo I k Uredbi (ES) št. 251/2009 bi bilo zato treba ustrezno spremeniti.
(5)
Izkušnje so pokazale, da karakteristike, določene v prilogah V do VII k Uredbi (ES) št. 295/2008, niso potrebne vsako leto, kakor velja doslej. Pogostost bi bilo zato treba prilagoditi zbiranju vsakih 10 let. Prilogo I k Uredbi (ES) št. 251/2009 bi bilo treba ustrezno spremeniti.
(6)
Poročila o kakovosti statistike, zbrane na podlagi prilog V do VII k Uredbi (ES) št. 295/2008, niso več potrebna na letni osnovi. Njihovo pogostost bi bilo zato treba prilagoditi, tako da bi se predložila vsakih 10 let, v skladu z zahtevami po podatkih. Prilogo k Uredbi (EU) št. 275/2010 bi bilo treba ustrezno spremeniti.
(7)
Za zagotovitev boljšega spremljanja napredka inovacij v okviru strategije Evropa 2020 so Unija in nacionalni deležniki pozvali k oblikovanju enotnega celostnega kazalnika. Ta kazalnik je med drugim namenjen analitičnemu primerjanju zaposlovanja v inovativnih podjetjih z visoko rastjo v Evropi in na mednarodni ravni. Zagotavljanje podatkov, ki so osnova za ta novi kazalnik, je nujno, da bi se lahko uporabljal v evropskem semestru leta 2014. Uredbo (ES) št. 295/2008 bi bilo zato treba ustrezno spremeniti.
(8)
Ukrepi iz te uredbe so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Priloge I, V, VI, VII in IX k Uredbi (ES) št. 295/2008 se spremenijo v skladu s Prilogo I k tej uredbi.
Člen 2
Prilogi I in II k Uredbi (ES) št. 251/2009 se spremenita v skladu s Prilogo II k tej uredbi.
Člen 3
Priloga k Uredbi (ES) št. 275/2010 se spremeni v skladu s Prilogo III k tej uredbi.
Člen 4
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. maja 2014

Labels: 7
12
4
19